ཨ་ཁུ་ཆོས་བཟང་གིས་སླར་ཡང་སྣ་ཐ་ཏོག་ཙམ་འཐེན་ནས།སློབ་བུ་རྣམས་ལུས་རྩལ་སྦྱོང་བར་བལྟས་ནས་བསྡད།རྒྱང་བསྒྲགས་ལས་ལུས་རྩལ་གྱི་རོལ་དབྱངས་དེ་ཡོངས་སུ་མཇུག་གྲིལ་པའི་ཚེ།ལུས་རྩལ་སྦྱོང་བཞིན་པའི་སློབ་བུ་ཚོའི་ལུས་རྩལ་ཡང་མཇུག་སྒྲིལ།ཨ་ཁུ་ཆོས་བཟང་གིས་སླར་ཡང་མ་གིའི་ལམ་སྣེར་བལྟ་ཙམ་བྱས།དེ་ནས་ལམ་སྣེའི་ཕྱོགས་ནས་གློག་སྐུད་འཐེན་པའི་གློག་ཤིང་རེ་རེ་བཞིན་བརྒྱུད་མིག་གཉིས་པོ་རིམ་བཞིན་གྲོང་ཚོའི་ཕྱོགས་སུ་བསྐོར།རྒྱབ་མདུན་དང་གཡས་གཡོན་ནས་བལྟས་ནའང་།ངོས་གཙང་ལ་གྲལ་འགྲིག་པའི་ཁང་ཁྱིམ་དེ་དག་ནི་ཚང་མ་ཉིས་ཐོག་ཤེལ་ཁྲ་ཅན་ལས་གྲུབ།ཁྱིམ་ཚང་རེ་རའི་ཐོག་ཁ་ན་བརྙན་འཕྲིན་འཕྲུལ་ཆས་ཀྱི་གནམ་སྐུད་བར་སྣང་དུ་བསྲིངས་འདུགཁང་པའི་སྒོ་དང་སྒེའུ་ཁུང་རྣམས་ལ་ཤམ་བུ་དང་།སྒོ་ཡོལ་ཤེལ་ཡོལ་བཅས་ཀྱིས་ལེགས་པར་བརྒྱན།ཤམ་བུའི་འོག་གི་རབ་གསལ་དང་།ཀ་གདུང་།སྒོ་སྒེའུ་ཁུང་རྣམས་ལ་ཚོན་གྱིས་བསྐུས་ནས་གཅིག་ལས་གཅིག་མཛེས་ཉམས་ཀྱི་ཕྱུགཁང་པ་སོ་སོའི་མདུན་གྱི་རྭ་སྐོར་ནང་ཤིང་འབྲས་ཀུ་ཤུ་དང་།ལི།ཁམ་བུ།སྟར་ཀ།གཡེར་མ་སོགས་ཀྱི་སྡོང་པོས་ཁེངས་ཤིང་།ཤིང་འབྲས་དེ་དག་གི་ཡལ་ག་ཕྱོགས་བཞིར་བརྐྱངས་ནས་ཕན་ཚུན་སྐྱེས་སྟོབས་ཀྱི་དཔལ་ངོམས་པ་ལྟར་སྐྱེས་ཤིང་།ཆེས་ཆེར་རྒྱས་པའི་ལོ་མའི་གསེབ་ནས་འབྲས་བུ་དག་འཚང་ཁག་ཤིག་ཤིག་ངང་སྐྱེས་བཞིན་མཆིས།རྭ་སྐོར་གྱི་གཞོགས་གཅིག་ཏུ་འགྱིག་ཤོག་གི་དྲོང་ཁང་བརྒྱབ་ནས།ནང་དུ་ཙོང་དང་།པད་ཚལ།ཇིན་ཚུལ།ཀྲོ་མ་ཀྲུའུ་སོགས་ཚལ་རིགས་སྣ་ཚོགས་བཏབ་ཡོད།ཁྱིམ་དུད་འགའ་རེའི་མདུན་དུ་ཨར་འདམ་གྱིས་བཟོས་པའི་ཕག་ཚང་དང་།བྱ་ཚང་སོགས་མཆིས།རྒྱབ་ཀྱི་གཡུལ་པའི་ནང་གཡུལ་གཏོང་འཕྲུལ་ཆས་དང་།འདྲུད་འཐེན་འཁོར་ལོ།སྦག་སྦག་སོགས་བཞག་འདུག